Folketing
2007-03-23

Vi har i Folketingets Retsudvalg og i Folketingets Socialudvalg fået en henvendelse fra foreningen Adoption & Samfund, som jeg godt kunne tænke mig ministerens kommentar til, fordi ministeren argumenterer med, at det kun er, når der sker en social begivenhed, at man skal give det her særlige børnetilskud. I den henvendelse er der bl.a. et eksempel om en fiktiv kvinde kaldet Anne, som ikke lever i parforhold, og som gerne vil være mor og bliver gravid med anonym sæddonation. Barnet modtager særligt børnetilskud. Kan ministeren bekræfte, at det er et realistisk eksempel? Og vil ministeren, hvis det er et realistisk eksempel, forklare mig, hvorfor det dog er en social begivenhed? (Kort bemærkning). Familie- og forbrugerministeren (Carina Christensen): Jeg kan bekræfte, at hvis man får foretaget kunstig befrugtning også som enlig, jamen så udløser det retten til det særlige børnetilskud, og det gør det ene og alene, fordi et af kriterierne for at modtage det særlige børnetilskud er, at faderskabet er ukendt, og det er det i de situationer. (Kort bemærkning).